"Musulmon birodarlar" qora ro'yxatga kirishi mumkin
Prezident Donald Tramp Misrning “Musulmon birodarlar” harakatini terrorchi tashkilotlar ro’yxatiga kiritish masalasini ko’rib chiqmoqda. Bu haqda 30-aprel kuni Oq uy e’lon qildi.
“Prezident milliy xavfsizlik bo'yicha maslahatchilari va mintaqa liderlari bilan gaplashdi. Qaror ichki muhokamada”, - deydi Oq uy matbuot kotibi Sara Sanders. Misrning uzoq yillik "radikal harakatini" terrorchi tashkilotlar ro’yxatiga kiritish bilan, Vashington “Musulmon birodarlar”ga aloqador bo’lgan har qanday shaxs yoki guruhga qarshi sanksiyalar belgilash imkoniyatiga ega bo’ladi. Tramp uch hafta avval Misr rahbari Abdul Fattoh al-Sissini Vashingtonda qabul qilgan edi. AQSh rahbari Sissini “buyuk prezident” sifatida e’tirof etib, AQSh-Misr aloqalari har qachongidan ham qalin, deya ta’kidlagan. Ayni damda, AQShning ayrim yuristlari, xalqaro siyosatchilar va huquq himoyachilari Sissini mamlakatda inson huquqlarining poymol etilishida aybdor sifatida tanqid qiladi. Jumladan, Misrda prezidentlik muddatining 2030-yilga qadar uzaytirilishiga sabab bo’lgan referendum ham jiddiy bahs-munozaralar uyg’otgan. Mamlakatda referendumga qarshi harakat deyarli sezilmadi. Aksariyat arboblar, bizneslar va ommaviy axborot vositalari amaldagi hukumat bilan mustahkam aloqada. Sissi harbiy to’ntarish bilan hukumatga kelgach, 2013-yilda “Musulmon birodarlar” harakatiga taqiqlar o’rnatgan edi. Harakat liderlari va minglab tarafdorlari hibsga olingan.